Mörg Evrópulönd ætla að byrja að bólusetja unglinga í þessum mánuði. Engin ákvörðun hefur verið tekin um það hér á landi. Annan daginn í röð greindust innan við 10 þúsund smit í Frakklandi.
Það er í fyrsta sinn frá því í september sem smitum fækkar. Dauðsföllum í Frakklandi hefur fækkað mikið síðustu daga. Tæplega 110 þúsund manns hafa látist af völdum Covid-19 en tæplega 5,7 milljónir hafa greinst með sjúkdóminn.
Ungverjar byrjuðu að bólusetja 16-18 ára unglinga um miðjan maí.
Um síðustu mánaðamót gáfu ítölsk sóttvarnayfirvöld grænt ljós á að 12-15 ára unglingar gætu fengið Pfizer-BioNTech bóluefnið. Frakkar og Þjóðverjar fylgja í kjölfarið síðar í þessum mánuði.
Kjartan Hreinn Njálsson, aðstoðarmaður landlæknis, segist ekki reikna með því að íslenskir unglingar verði bólusettir næstu mánuði. Það er þó til skoðunar en áhersla verður lögð á að bólusetja forgangshópa.
Eins og í Frakklandi gengur núna betur að glíma við faraldurinn í Þýskalandi. Núna eru smit rúmlega 34 á hverja 100 þúsund íbúa. Þýskir stjórnmálamenn hvetja til varkárni, þeir óttast að smitum eigi eftir að fjölga í sumar í kjölfar afléttinga á sóttvarnaaðgerðum. Tæplega 90 þúsund manns hafa látist af völdum Covid-19 en 3,7 milljónir hafa greinst með veiruna. Þjóðverjar hafa haft áhyggjur af delta-afbrigðinu svonefnda sem fyrst var vart í Indlandi. Tvö komma eitt prósent þeirra sem greindust í síðustu viku voru með það afbrigði. Farþegar sem koma til Þýskalands frá Bretlandi þurfa að fara í tveggja vikna sóttkví þrátt fyrir að hafa greinst neikvæðir við skimun.